《忆旧寄金陵冯寿之》
元代·宋无

忆昔江东日，离居托孟邻。儒家见君好，谈席偶情亲。

南斗文昌近，西山爽气新。骊珠惊俗眼，琼树倚芳晨。

《大雅》今重睹，奇才岂易伦。珊瑚生海网，汗血出天津。

句满鸡林贾，名齐雁塔人。传经心入圣，用笔意凝神。

射策应先手，藏环定后身。巨流思待济，吾道诎当伸。

落魄伤迟迈，依栖笑隐沦。三年为倦翼，万里作穷鳞。

伏枕思霜橘，归溪恋紫莼。鸿稀石城信，鱼隔太湖滨。

故宅閒多草，空船独采蘋。夜吟酬蟋蟀，暮景叹麒麟。

老恐襟期断，悲怀辙迹陈。旧峰还似洛，淮水想犹秦。

胜地登临数，殊乡梦寐频。潮吞李白月，花动谢安春。

有兴须相觅，无聊漫自呻。休疑交契阔，尚觉胆轮囷。

远物那堪赠，佳音欲细询。劳歌因奉寄，题罢更沾巾。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。